epletege
Store norske leksikon,Biologi,Dyreriket,Leddyr,Insekter,Nebbmunner,Teger,Cimicomorpha,Miroidea,Bladteger,Mirinae,Mirini,Lygocoris
Epletege er en art av insekter i familien bladteger. Epletegen kan i perioder forårsake store skader på fruktavlinger i Sør-Norge.
Beskrivelse Epletegen er grønn med gulgrønt hode og sidekanter. Den blir 5–6 mm lang, og har en relativt smal kropp. Epletegens munndeler danner en sugesnabel som den bruker til å suge i seg plantesaft. Levevis Epletegen har ufullstendig forvandling, og går gjennom flere nymfestadier fra larve til voksent insekt. Den lever av å stikke og suge ut saft fra skuddtopper, blad og frukt. Sammen med hagetege forårsaker den skade på eple og på skuddtopper og blad av rips, solbær og stikkelsbær. Skader Stikket fra epletegen gjør at endeknoppen på årsskuddene blir ødelagt. Dette stanser veksten til skuddene og gjør at planten blir sterkt forgrenet. Bladene får små, lyse til brune flekker som etter hvert blir til uregelmessige hull og sprekker med brune sårkanter og forkrøpling. Eplefruktene får misdannelser og korkflekker på skallet. Les mer i Store norske leksikon nebbmunner teger bladteger